ولسمشر غني داسلام د پیغمبر دکارتون بیا خپرول وغندل
ولسمشر محمد اشرف غني د فرانسې د طنزیه مجلې له لوري د اسلام پیغمبر ته د منسوب شوي کاریکاتور بیا خپرول په کلکه وغندل.
افغان ولسمشر محمد اشرف غني، په پاریس کې د شارلي اېبدو د طنزیې مجلې له لورې د مسلمانانو پیغمبر ته منسوب، د جوړشوي کاریکاتور بیا خپرول په کلکو ټکو وغندل. ښاغلي غني د شارلي اېبډو د اونیزې دغه کار د اسلام او د نړۍ د مسلمانانو سپکاوی وباله. د جمهوري ریاست خپره شوې اعلامیه وايي چې ولسمشر غني دغه کار د مجلې یو ناسم او غیر مسولانه عمل بللی دی. د شارلي ایبډو مجلې له هغې وروسته د مسلمانانو پیغمبر ته د منسوب شوي کارتون بیا چاپولو ته ملا وروتړله چې دوو برېدګرو یې پر دفتر برید وکړ او لږ تر لږه یې ۱۲ تنه ووژل . په وژل شویو کې د دغې طنزیې مجلې یو شمېر کارتونستان او کار کوونکي هم شامل دي. د فرانسې پولیسو بیا یوه ورځ ورسته، دغه دوه برېدګر چې وروڼه، ووژل . د شارلي اېبډي دغه کار په یو شمېر اسلامي هېوادونو کې تند غبرګونونه راوپارول. په پاکستان کې د جمعې په ورځ د اسلامي ګوندونو پلویانو د مجلې په غندنې مظاهرې وکړې. مظاهرې تر ډېره سوله ییزې وې، خو یوازي په یوه مظاهره کې چې په کراچۍ کې وشوه تقریبا ٢٠٠ تنو د فرانسې د قونسلگرۍ مخي ته د پولیسو سره اخ وډب وکړ. مظاهره چیانو په پولیسو باندي د ډبرو ګوزارونه وکړل او پولیسو د اوبو په بمبو او د اوښکي بهوونکي گاز په استعمالولو سره مظاهره چیان په شا وتمبول. د فرانسې د خبري آژانس یو عکاس او نور درې تنه زخمي شوي دي. د پاکستان حکومت د شارلي ایبدو د مجلې په دفتر باندي د تیري اونۍ حمله غندلې ده، مگر د هغه هیواد ډیر نور خلک فکر کوي چې د اسلام د پیغمبر د کاریکاتورونو خپرول اسلام ته زیات سپکاوی دی. د ایران حکومت، په مصر کې او یو شمېر نورو اسلامي هېوادونو کې اسلامي بنسټونو د شارلي اېبډو دغه کار وغنده او هغه یې مسلمانانو او اسلام ته سپکاوی وباله. د شارلي اېبډو پر دفتر برید هم په نړیواله کچه وغندل شو. امریکا، برتانیا، جرمني او د اروپا یو شمېر نورو هېوادونو دغه برید د بیان د ازادۍ پر ضد بللی دی.